U-I-299/06
Natisni
Opravilna št.:
U-I-299/06
Datum odločitve:
21. 2. 2008
ECLI:
ECLI:SI:USRS:2008:U.I.299.06
Akt:
Zakon o uporabi sredstev pridobljenih iz naslova kupnine na podlagi Zakona o lastninskem preoblikovanju podjetij (Uradni list RS, št. 45/95, 34/96, 67/01 in 47/02) (ZUKLPP), 5., 7., 7. a, 8., 10., 11. in 29. a čl. 
Uredba o merilih, pogojih in postopku za določitev sredstev za ustvarjanje gospodarske osnove za avtohtoni narodni skupnosti (Uradni list RS, št. 33/97 in 16/99)
Izrek:
Pobuda za začetek postopka za oceno ustavnosti 5., 7., 7.a, 8., 10., 11. in 29.a člena Zakona o uporabi sredstev pridobljenih iz naslova kupnine na podlagi Zakona o lastninskem preoblikovanju podjetij (Uradni list RS, št. 45/95, 34/96, 67/01 in 47/02) in Uredbe o merilih, pogojih in postopku za določitev sredstev za ustvarjanje gospodarske osnove za avtohtoni narodni skupnosti (Uradni list RS, št. 33/97 in 16/99) se zavrže.
Evidenčni stavek:
Odločba o ustanovitvi in imenovanju članov Odbora za ustvarjanje gospodarske osnove za avtohtoni narodni skupnosti (Uradni list RS, št. 20/02) in Javni razpis za sofinanciranje pripravljalnih del projektov za ustvarjanje gospodarske osnove za avtohtoni narodni skupnosti (Uradni list RS, št. 40/06) nista predpisa ali splošna akta, izdana za izvrševanje javnih pooblastil. Zato je Ustavno sodišče pobudo za oceno njune ustavnosti zaradi nepristojnosti zavrglo.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba Oddih Žitkovci, d. o. o., Ljubljana
Datum vloge:
30. 5. 2006
Vrsta odločitve:
sklep
Vrsta rešitve:
zavrženje
Dokument:
US27998
Dokument v PDF obliki:
U-I-299-06-.pdf
Prenesite datoteko
U-I-299-06.pdf
109 KB
Prenesite datoteko
U-I-299/06-4
15. 6. 2006
SKLEP
Ustavno sodišče je v postopku za preizkus pobude družbe Oddih Žitkovci, d. o. o., Ljubljana, ki jo zastopa Judit Trajber, na seji dne 15. junija 2006
sklenilo:
Pobuda za začetek postopka za oceno ustavnosti Odločbe o ustanovitvi in imenovanju članov Odbora za ustvarjanje gospodarske osnove za avtohtoni narodni skupnosti (Uradni list RS, št. 20/02) in Javnega razpisa za sofinanciranje pripravljalnih del projektov za ustvarjanje gospodarske osnove za avtohtoni narodni skupnosti (Uradni list RS, št. 40/06) se zavrže.
Obrazložitev
1. Pobudnica izpodbija 5., 7., 7.a, 8., 10., 11. in 29.a člen Zakona o uporabi sredstev pridobljenih iz naslova kupnine na podlagi Zakona o lastninskem preoblikovanju podjetij (Uradni list RS, št. 45/95 in nasl. – v nadaljevanju ZUKLPP), Uredbo o merilih, pogojih in postopkih za dodelitev sredstev za ustvarjanje gospodarske osnove za avtohtoni narodni skupnosti (Uradni list RS, št. 33/97 in nasl.), Odločbo o ustanovitvi in imenovanju članov Odbora za ustvarjanje gospodarske osnove za avtohtoni narodni skupnosti (v nadaljevanju Odločba) in Javni razpis za sofinanciranje pripravljalnih del projektov za ustvarjanje gospodarske osnove za avtohtoni narodni skupnosti (v nadaljevanju Javni razpis). Navaja, da je Javni razpis nejasen in dvoumen. Meni, da je pogoj narodnostne in krajevne pripadnosti, ki ga Javni razpis določa kot kriterij za pridobitev javnih sredstev, v neskladju z Ustavo. Predlaga, naj Ustavno sodišče do končne odločitve zadrži izvrševanje Javnega razpisa.
2. Na podlagi prvega odstavka 160. člena Ustave Ustavno sodišče odloča o ustavnosti in zakonitosti zakonov, podzakonskih aktov, predpisov lokalnih skupnosti in splošnih aktov za izvrševanje javnih pooblastil.
3. Pobudnica izpodbija Odločbo, s katero so bili imenovani člani Odbora za ustvarjanje gospodarske osnove za avtohtoni narodni skupnosti. Izpodbijana odločba je posamičen akt in ne predpis. Zato je Ustavno sodišče pobudo za oceno ustavnosti Odločbe zaradi nepristojnosti zavrglo.
4. Tudi izpodbijani javni razpis ni predpis ali splošni akt, izdan za izvrševanje javnih pooblastil. Gre za akt, izdan v postopku konkretnega razpisa za sofinanciranje pripravljalnih del projektov za ustvarjanje gospodarske osnove za avtohtoni narodni skupnosti po ZUKLPP. Ustavnost razpisnih pogojev pa se lahko izpodbija s pravnimi sredstvi v konkretnih postopkih. Zato je bilo treba zavreči tudi pobudo za oceno ustavnosti Javnega razpisa. Ker je Ustavno sodišče pobudo v tem delu zavrglo, ni bilo treba odločati o predlogu za začasno zadržanje Javnega razpisa.
5. O preostalem delu pobude bo Ustavno sodišče odločalo v nadaljnjem postopku.
6. Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94 – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj
U-I-299/06-6
21. 2. 2008
SKLEP
Ustavno sodišče je v postopku za preizkus pobude družbe Oddih Žitkovci, d. o. o, Ljubljana, ki jo zastopa Judit Trajber, na seji 21. februarja 2008
sklenilo:
Pobuda za začetek postopka za oceno ustavnosti 5., 7., 7.a, 8., 10., 11. in 29.a člena Zakona o uporabi sredstev pridobljenih iz naslova kupnine na podlagi Zakona o lastninskem preoblikovanju podjetij (Uradni list RS, št. 45/95, 34/96, 67/01 in 47/02) in Uredbe o merilih, pogojih in postopku za določitev sredstev za ustvarjanje gospodarske osnove za avtohtoni narodni skupnosti (Uradni list RS, št. 33/97 in 16/99) se zavrže.
Obrazložitev
1. Pobudnica izpodbija v izreku navedene določbe Zakona o uporabi sredstev, pridobljenih iz naslova kupnine na podlagi Zakona o lastninskem preoblikovanju podjetij (v nadaljevanju ZUKLPP) in Uredbe o merilih, pogojih in postopku za določitev sredstev za ustvarjanje gospodarske osnove za avtohtoni narodni skupnosti o določitvi načina ter pogojev za dodelitev navedenih sredstev. Zatrjuje, da so izpodbijane določbe nejasne in nedoločne, saj iz njih ni mogoče ugotoviti, kdo in pod kakšnimi pogoji lahko kandidira za pridobitev sredstev iz naslova kupnine za ustvarjanje gospodarske osnove za avtohtoni narodni skupnosti, ki se opravi na podlagi javnega razpisa. Meni, da so izpodbijane določbe v neskladju z 2., s 14., 63. in 64. členom Ustave. Svoj pravni interes utemeljuje z navedbo, da je potencialni investitor tudi na območju Občine Dobrovnik, ki se nahaja na narodnostno mešanem območju, lastnica pa ni pripadnica niti madžarske niti italijanske narodne skupnosti.
2. Pobudnica je izpodbijala tudi Odločbo o ustanovitvi in imenovanju članov Odbora za ustvarjanje gospodarske osnove za avtohtoni narodni skupnosti (Uradni list RS, št. 20/02) in Javni razpis za sofinanciranje pripravljalnih del projektov za ustvarjanje gospodarske osnove za avtohtoni narodni skupnosti (Uradni list RS, št. 40/06). Ustavno sodišče je s sklepom št. U-I-299/06 z dne 15. 6. 2006 pobudo v tem delu zavrglo.
3. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 25. člena Zakona o Ustavnem sodišču ,Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo pod pogoji iz 50. do 60. člena ZUstS (glej sklep Ustavnega sodišča št. U-I-251/07 z dne 10. 1. 2008, Uradni list RS, št. 6/08).
4. Na podlagi 11. člena ZUKLPP se sredstva dodeljujejo v postopku javnega razpisa. Pobudnica ne zatrjuje, da sodeluje v postopku javnega razpisa, ki temelji na izpodbijanih določbah. Zato je Ustavno sodišče pobudo iz razlogov, navedenih v sklepu št. U-I-251/07, zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik Jože Tratnik ter sodnice in sodniki dr. Janez Čebulj, dr. Zvonko Fišer, mag. Marta Klampfer, mag. Marija Krisper Kramberger, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo soglasno.
Jože Tratnik
Predsednik